《书皎白处士墓表后》
明代·王恭

少微经天何烨烨，处士不言情亦惬。仙源渤海出清河，南宋尚书今几叶。

人言处士曾怀宝，脱略凡机一何早。仲举空怜徐稚高，王弘未识渊明好。

三十儒衣鬓尚玄，萧条元季事戈鋋。金天厌见搀抢动，洛邑长愁郏鼎迁。

谁似当年独高洁，清风飘飘洒兰雪。仙客神交碧落游，仙人口受青囊诀。

别墅閒堂野水滨，日长高枕道为邻。龙门月出翁山晓，鸡屿花明宰岭春。

堂前玉树惊摧折，颜巷俄闻丧贤哲。天上文章记玉楼，人间皎白传清节。

况有承家伍桂芳，若为黄鹄叹孤房。伤心忽洒亡人泪，丸胆曾留教子方。

生平约契归同穴，百岁何曾昩成说。宦游令子远辞天，千里家林泣归血。

福山原上草离离，地下焚黄会有期。黄阁词臣书墓碣，白云居士赋哀诗。

作者简介：王恭（1343-？），字安仲，长乐沙堤人。家贫，少游江湖间，中年隐居七岩山，为樵夫20多年，自号“皆山樵者”。善诗文，与高木秉、陈亮等诸文士唱和，名重一时。诗人王 曾为他作《皆山樵者传》。明永乐二年（1404年），年届六十岁的王恭以儒士荐为翰林待诏，敕修《永乐大典》。永乐五年，《永乐大典》修成，王恭试诗高第，授翰林典籍。不久，辞官返里。王恭作诗，才思敏捷，下笔千言立就，诗风多凄婉，隐喻颇深。为闽中十才子之一，著有《白云樵集》四卷，《草泽狂歌》五卷及《风台清啸》等。